དུས་རབས་ཀྱི་འགྱུར་བའི་དབང་གིས་ཕྱི་སྣོད་དང་།ནང་བཅུད་ཀྱི་འགྲོ་བ་མིའི་རིགས་ཀྱི་མི་གཤིས་དང་དད་མོས།རིག་གནས།ཡུལ་སྲོལ་གོམས་གཤིས་དང་སེམས་ཁམས་སོགས་གང་ཅི་ལ་ཡང་འགྱུར་བ་འགྲོ་བཞིན་པའི་སྐབས་འདིར།ང་ཚོ་བོད་ཀྱི་དཔའ་བོའི་མི་སྣ་གྲགས་ཅན་གླིང་རྗེ་གེ་སར་རྒྱལ་པོ་མཆོག་ལ་དོན་དངོས་ལོ་རྒྱུས་ལས་འཕྲོས་པའི་བྱུང་བརྗོད་རྩོམ་རིག་སམ།བསྟོད་སྒྲུང་རྟོགས་བརྗོད་རིང་མོའི་གྲུབ་སྟངས་ནི་བཅད་ལྷུག་སྤེལ་མ་ཡིན་པར་མ་ཟད།ལོ་རྒྱུས་སྟེང་ཆེས་རིང་བའི་བཅད་ལྷུག་སྤེལ་མའི་རྩོམ་རིག་ཞེས་ད་ལྟ་འཛམ་གླིང་གྲགས་ཅན་ཟིན་ཐོ་ལས་བརྒལ་བཞིན་པ་ཀུན་གྱིས་མཁྱེན་གསལ་ཡིན་ལ།དེ་ལྟ་བུའི་རྟོགས་བརྗོད་རིང་མོ་འདི་ལོ་ངོ་བརྒྱ་ཕྲག་མང་པོའི་རིང་མུ་ནས་མུ་རུ་སྤྱི་ཚོགས་ཁྲོད་འཕེལ་རིམ་བྱུང་སྟངས་ཀྱི་མ་ལག་གཙོ་བོ་ཞིག་ནི།སྒྲུང་རྟ་གྱེར་ལེན་བྱེད་པ་དེ་ཡིན་ལ།མེས་པོ་དག་གི་བློ་གྲོས་ཀྱི་རྩལ་ལས་ཐོན་པའི་ངག་རྩལ་དང་དབྱངས་ཀྱི་འགྱུར་ཁུག་གི་སྒྲ་མཛོད་ལྟ་བུར་གྱུར་བའི་རིག་ཚན་དེ་ཡང་།བོད་ཡུལ་ཆེན་པོའི་སྨད་མདོ་ཁམས་གླིང་གསུམ་དང་།བར་དབུས་གཙང་།སྟོད་མངའ་རིས་ལ་དྭགས།གཞན་ལྷོ་མོན་འབྲུག་པའི་ཡུལ་སོགས་སུ་དར་ཁྱབ་བྱུང་ཞིང་།གྱེར་ལེན་གྱི་འཕེལ་རིམ་དེ་ལ་ཡང་གླིང་ཚང་མི་རབས་ཀྱི་ཡུལ་སྲོལ་ངག་རྩལ་ལས་བརྒྱུད་དེ་ཡོང་བའི་རིགས་དང་།མེས་པོ་བློ་རིག་ཅན་ཚོས་བརྩམས་པའི་དབྱངས་རྟ་སྙན་མོ་དང་།ད་ལྟ་ཚན་རིག་གིས་ཀྱང་ཐག་གཅོད་ར་བ་ལས་ཤོར་བའི་ཆོས་ཉིད་བསམ་འདས་ཀྱི་ཡུལ་གྱུར་བབས་སྒྲུང་པ་དང་།ཉམས་སྒྲུང་མཁན་རང་རང་ལ་གླིང་གི་མི་སྣ་གྲགས་ཆེན་སོ་སོའི་གླུ་ངག་གི་དབྱངས་འགྲོས་ཐུན་མོང་མ་ཡིན་པ་རེ་རྩོལ་མེད་ལྷུན་གྲུབ་ཏུ་བབས་པའི་སྒྲུང་རྟ་དང་།ཡང་དམ་པའི་སྐྱེས་ཆེན་འགའ་ཞིག་གིས་དག་གཟིགས་དང་།དགོངས་གཏེར་ལས་གླིང་རྗེ་རྒྱལ་བློན་དཔའ་བརྟུལ་མ་སྲི་དྭངས་སྨན་རྣམ་པའི་གླུ་ངག་གི་དབྱངས་རྟ།བླ་བྱ།ལས་རྟ་ཅང་ཤེས།བླ་མདའ།གཞན་གླིང་སྡེ་ལས་གཞན་པའི་ཧོར་དང་མོན་འཇང་གི་མི་སྣ་གཙོ་འགྲས་ཀྱི་སྐད་ཀྱི་གདངས་དང་གླུ་ངག་གི་དབྱངས་རྟ་རྣམས་རེ་རེ་བཞིན་འདི་དང་འདི་ཞེས་ངོས་འཛིན་སྟངས་རེ་དང་ཕན་ཚུན་མ་འདྲེས་པ་རེ་གྱེར་བའི་ལུགས་སྲོལ་ཡོད་པ།དཔེར་ན་ལོ་བརྒྱ་ཕྲག་གི་སྔོན་ནས་བྱུང་བའི་ངག་རྒྱུན་ཅན་དང་ལྷག་པར་བོད་ཀྱི་སྒྲུང་གཏེར་ཉི་མ་རང་ཤར་ལྟ་བུའི་སྐྱེས་ཆེན་བསམ་འདས་མང་པོའི་ཞལ་སྒོ་དང་དགོངས་ཉམས་ལས་བརྒྱུད་དེ་བྱུང་བའི་བློན་འདན་མའི་ཐ་ལ་དྲུག་འགྱུར་གྱི་དབྱངས་རྟ་སྙན་ཞིང་འཇེབས་པའི་བདག་ཉིད་ཅན་གྱེར་མཁན་སྨོས་ཅི་དགོས་ཏེ།ཐོས་མཁན་གང་ཟག་གི་རྒྱུད་ལ་ཡང་མོས་གུས་དང་ངེས་འབྱུང་སོགས་ཐར་བའི་ས་བོན་སྐྲུན་ཐུབ་པའི་རྟེན་འབྲེལ་ཅན་དུ་གྲགས་པ།༼ཨ་རི་ལོ་༽ཞེས་པའི་དབྱངས་རྟ་ལྟ་བུས་མཚོན།སྒྲུང་ངག་གི་དབྱངས་རྟ་ཐོས་ན་རྣ་དབང་འཕྲོག་པ།བསམ་ན་བྱིན་རླབས་ཀྱི་ཚན་ཁ་ཆེ་ཞིང་།དེང་སྐབས་མེས་པོའི་ཤུལ་བཞག་གི་སྒྱུ་རྩལ་ལམ་གཟུགས་འདས་རིག་གནས་ཞེས་བསྙད་པ་དེའི་ཁོངས་སུ་རྟོགས་པའི་བྱ་དངོས་རྙིང་བའི་རིན་ཐང་ཆེས་མཐོ་བ་མང་པོ་དུས་རབས་ནས་དུས་རབས་ལ་མེས་པོ་དག་གིས་རྡོ་ལག་བརྒྱུད་ཀྱི་ཚུལ་དུ་མཁོ་སྤྲོད་དང་འཕེལ་རྒྱས་ཀྱི་ལམ་ཁ་དེད་དེ་དུས་རབས་ཉེར་གཅིག་པ་འདིར་གཏུགས་པ་ཡིན་མོད།ད་ལྟ་ནི་དུས་དང་འཚམ་པའི་བྱ་ངོས་མང་པོ་གསར་དར་གྱི་ཁ་གཏད་ནས་གླིང་གེ་སར་རྒྱལ་པོའི་རྟོགས་བརྗོད་སྒྲུང་གླུའི་དབྱངས་རྟ་རྙིང་བའི་རིགས་མང་པོ་ཞིག་གཞི་ནས་ཉམས་པ་དང་།ཐར་ཐོར་གནས་ཡོད་པ་དག་ཀྱང་འགྱུར་བའི་ལམ་ཁར་ཤོར་བཞིན་པའི་གནས་བབས་ཤིག་ལ་ཐུག་བཞིན་ཡོད་པ་མངོན་གསལ་ཡིན་པས།གླིང་གེ་སར་གྱི་རྟོགས་བརྗོད་ཀྱི་གནས་ཚད་དང་འཕེལ་རིམ་ལ་ཆེད་དུ་སེམས་ཁུར་བྱེད་མཁན་ཞིག་ཡིན་ན་བློ་ཚབ་པའི་གནས་ཤིག་ཏུ་གྱུར་འདུག།དེར་རྟེན་མདོ་ཁམས་ཡར་མར་གྱི་རྒས་སོང་དག་གི་ངག་ལམ་ནས་སྒྲུང་རྟ་རྙིང་བ།དེང་སྐབས་སུ་དར་ཁྱབ་ཆེ་བའི་ཕྱི་ནང་གི་གཞས་རྟ་འདྲ་མིན་དང་།བློ་བཟོ་བཅད་གཏུབ་སྣ་ཚོགས་ཀྱི་ལྷད་མ་ཞུགས་པ་རེ་ཨེ་ཐོས་དང་།ཉར་ཚགས་རེ་ཨེ་ཐུབ་ལ་འབད་རྒྱུ་ནི་མ་བསྐུལ་ཕྲག་ཏུ་བབས་པའི་འོས་འགན་ཞིག་རེད་སྙམ་ཡོད་པ་ནང་བཞིན།